钦定古今图书集成/明伦汇编/官常典/第358卷 > 曾乾亨
## 钦定古今图书集成/明伦汇编/官常典/第358卷 > 曾乾亨

按《明外史曾同亨传》：“乾亨，同亨弟也，字于健，从罗洪
先学。登万历五年进士，除合肥知县，调休宁，擢御史。
给事中冯景劾李成梁，被谪，乾亨言尚书张学颜曲
庇成梁，蔑弃公论，盛称成梁功，以激上怒，而重言官
罪，险猾无大臣节。且污黩狼籍，謟事要津，人知陷刘
台者王宗载，助成者周咏、于应昌，不知实学颜发踪”
也。宗载等已伏法，学颜不可复居位。帝怒，黜为海州
判官。稍迁大名推官，历光禄少卿。十八年冬，敕兼监
察御史，阅视大同边务，劾罢总兵官以下十馀人。大
同土兵岁饷万二千石，兵自征之，民不胜扰。乾亨议
留兵二百馀，尽汰之。屡奏边备事宜，辄中机要。诸武
弁之诟同亨也，大学士王家屏遣谕之曰：“天下有叛
军，宁有叛臣？若曹于禁地，辱大臣，罪且死。”诸人乃散
去。尚书石星言“贵臣被辱，大伤国体。”给事中锺羽正
亦言之，不报。家屏密揭力争，乃夺掌后府定国公徐
文璧禄，半岁而治首事者以法。乾亨寻进大理丞，迁
少卿。考功郎赵南星以考察事被斥，乾亨论救侵执
政，复移书辨之。廷推巡抚者三，俱不用，遂引疾归。未
几，卒。乾亨言行不苟，与其兄并以名德称。